Document ID: 32013R0679

PADOMES REGULA (ES) Nr. 679/2013
(2013. gada 15. jūlijs),
ar ko nosaka korekcijas koeficientus, kurus no 2011. gada 1. jūlija līdz 2012. gada 30. jūnijam un no 2012. gada 1. jūlija piemēro trešās valstīs strādājošu Eiropas Savienības ierēdņu, pagaidu darbinieku un līgumdarbinieku atalgojumam
EIROPAS SAVIENĪBAS PADOME,
ņemot vērā Līgumu par Eiropas Savienības darbību,
ņemot vērā Eiropas Savienības Civildienesta noteikumus un Eiropas Savienības pārējo darbinieku nodarbināšanas kārtību, kas noteikti ar Padomes Regulu (EEK, Euratom, EOTK) Nr. 259/68 (1), un jo īpaši tās X pielikuma 13. panta pirmo daļu,
ņemot vērā Eiropas Komisijas priekšlikumu,
tā kā:
(1)
Ir jāņem vērā dzīves dārdzības izmaiņas trešās valstīs un no 2011. gada 1. jūlija līdz 2012. gada 30. jūnijam un no 2012. gada 1. jūlija attiecīgi jānosaka korekcijas koeficienti trešās valstīs strādājošu Savienības ierēdņu, pagaidu darbinieku un līgumdarbinieku atalgojumam, ko izmaksā darba vietas valsts valūtā.
(2)
Korekcijas koeficienti, ko piemēro maksājumiem, pamatojoties uz Padomes Regulu (ES) Nr. 964/2011 (2), var palielināt vai samazināt atalgojumu ar atpakaļejošu spēku.
(3)
Ja jaunie korekcijas koeficienti palielina atalgojumu, būtu jāparedz maksājumi ar atpakaļejošu spēku.
(4)
Ja jaunie korekcijas koeficienti samazina atalgojumu, jāparedz pārmaksātās summas atgūšana par laikposmu no 2011. gada 1. jūlija līdz šīs regulas spēkā stāšanās dienai.
(5)
Ir jāparedz, ka pārmaksāto summu iespējamo atgūšanu piemēro laikposmā, kas nepārsniedz sešus mēnešus pirms šīs regulas spēkā stāšanās dienas,
IR PIEŅĒMUSI ŠO REGULU.
1. pants
1. Korekcijas koeficienti, kurus no 2011. gada 1. jūlija līdz 2012. gada 30. jūnijam piemēro trešās valstīs strādājošu Savienības ierēdņu, pagaidu darbinieku un līgumdarbinieku atalgojumam, kuru izmaksā darba vietas valsts valūtā, ir noteikti I pielikumā.
2. Korekcijas koeficienti, kurus no 2012. gada 1. jūlija piemēro trešās valstīs strādājošu Savienības ierēdņu, pagaidu darbinieku un līgumdarbinieku atalgojumam, kuru izmaksā darba vietas valsts valūtā, ir noteikti II pielikumā.
3. Atalgojuma aprēķināšanā izmantoto valūtas maiņas kursu nosaka saskaņā ar Eiropas Parlamenta un Padomes 2012. gada 25. oktobra Regulu (ES, Euratom) Nr. 966/2012 par finanšu noteikumiem, ko piemēro Savienības vispārējam budžetam, un par Padomes Regulas (EK, Euratom) Nr. 1605/2002 atcelšanu (3), un tas atbilst maiņas kursam, kas ir spēkā attiecīgi 2011. gada 1. jūlijā un 2012. gada 1. jūlijā.
2. pants
1. Ja I un II pielikumā noteikto korekcijas koeficientu piemērošana palielina atalgojumu, iestādes veic maksājumus ar atpakaļejošu spēku.
2. Ja I un II pielikumā noteiktie korekcijas koeficienti samazina atalgojumu, iestādes ar atpakaļejošu spēku samazina atalgojumu par laikposmu no 2011. gada 1. jūlija līdz šīs regulas spēkā stāšanās dienai.
Korekcijas ar atpakaļejošu spēku, lai atgūtu pārmaksātās summas, piemēro laikposmā, kas nepārsniedz sešus mēnešus pirms šīs regulas spēkā stāšanās dienas. Pārmaksu atgūst ne vairāk kā divpadsmit mēnešu laikā, skaitot no tās pašas dienas.
3. pants
Šī regula stājas spēkā dienā, kad to publicē Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2013. gada 15. jūlijā

Labels: 9
5
15